钦定古今图书集成/明伦汇编/官常典/第795卷 > 邹谷
## 钦定古今图书集成/明伦汇编/官常典/第795卷 > 邹谷

按《金史》本传：“谷字应仲，密州诸城人。中大定十三年
进士第，累官沈王府文学。尚书省奏议大理司直，上
曰：‘司直争论情法，折正疑难，谷非所长也’。宰臣曰：‘谷
有吏才，陕西、河南访察及定课皆称职’。上以谷为同知曹州军州事，召为刑部主事，转北京、临潢提刑判
官，入为大理寺丞。尚书省点差接送伴宋国使官，令”
史周昂具数员呈请，左司都事李炳乘醉见之，怒曰：
“吾口举两人即是，安用许为？”命左右揽昂衣欲杖之。
会左司官召昂去，乃已詈诸令史为奴畜。明日，语权
令史李秉钧曰：“吾岂惟棰骂汝，进退去留亦皆在我。”
群吏将陈诉，会官劾奏，事下大理寺，议差接送伴官，
事当奏闻。炳谓口举两人当科违制。谷曰：“口举两人
一时之言，当杖赎。揽昂衣欲加杖，当决三十。”上曰：“李
炳读书人，何乃至是？”宰臣对曰：“李炳疾恶，众人不能
容耳。”上曰：“炳诚过矣，告者未必是也。”乃从谷议。历济
南、彰德府治中，吏部郎中，河东按察副使，沂州防御
使，历定海、泰宁军节度使。泰和六年致仕，贞祐初卒。